**Ministru kabineta noteikumu projekta “Grozījumi Ministru kabineta 2014. gada 21. janvāra noteikumos Nr. 50 “Elektroenerģijas tirdzniecības un lietošanas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2014. gada 21. janvāra noteikumos Nr. 50 “Elektroenerģijas tirdzniecības un lietošanas noteikumi”” (turpmāk – noteikumu projekts) paredz, ka elektroenerģijas neto norēķinu sistēma (turpmāk – neto sistēma) tiek piesaistīta mājsaimniecības lietotāja objektam un neto sistēmas lietotāji tiek atbrīvoti no maksājumiem par obligātā iepirkuma elektroenerģijas komponentes daļu neto sistēmas ietvaros, kā arī tiek vienkāršota neto sistēmas piemērošanas kārtība.  Tāpat noteikumu projekts paredz pilnveidot jau darbojošās elektroenerģijas tirgus datu apmaiņas un uzglabāšanas platformas (turpmāk – datu platforma) darbības tiesisko regulējumu. Vienlaikus noteikumu projekts tiek papildināts ar kārtību, kādā sistēmas operators informē lietotājus gadījumā, ja elektroenerģijas tirgotājs nepilda norēķinu saistības ar sistēmas operatoru, kā arī sadales sistēmas operatora izmaksājamās kompensācijas lietotājam mehānismu sistēmas pakalpojuma pārtraukuma gadījumā.  Plānots, ka noteikumu projektā ietvertie grozījumi stājas spēkā nākamajā dienā pēc to izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ekonomikas ministrijas iniciatīva, pamatojoties uz Elektroenerģijas tirgus likuma 30.1 panta ceturto daļu un 5.1 panta piekto daļu, pārejas noteikumu 86. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Neto sistēmas piemērošana**  Pašlaik spēkā esošais Ministru kabineta 2014. gada 21. janvāra noteikumu Nr. 50 “Elektroenerģijas tirdzniecības un lietošanas noteikumi” (turpmāk – MK noteikumi Nr. 50) regulējums paredz, ka neto sistēma ir piesaistīta konkrētam mājsaimniecības lietotājam, kā arī tiek slēgta vienošanās starp mājsaimniecības lietotāju un sadales sistēmas operatoru par tiesībām izmantot neto sistēmu starp mājsaimniecības lietotāju un sadales sistēmas operatoru. Noteikumu projekts paredz noteikt, ka neto sistēma tiek piesaistīta konkrētam objektam neatkarīgi no konkrēta lietotāja. Tas nozīmē, ka, ja objektā mainās neto sistēmas lietotājs un joprojām izpildās kritēriji neto sistēmas piemērošanai, tajā tiek saglabāts neto sistēmas princips (noteikumu projekta 11., 14. punkts). Tādējādi tiks vienkāršota neto sistēmas piemērošana. Kā arī, lai mazinātu birokrātisko slogu, noteikumu projekts paredz, ka objektiem, kuros izpildās neto sistēmas piemērošanas kritēriji, neto sistēma tiek piemērota pēc noklusējuma, sākot ar nākamo dienu pēc sadales sistēmas operatora atļaujas saņemšanas (bez papildus rakstiskas vienošanās slēgšanas), rosinot dzēst prasību par rakstiskās vienošanās slēgšanu. Tādējādi atbilstoši grozījumi iekļauti noteikumu projekta 9. punktā. Attiecīgi precizēts MK noteikumu Nr. 50 1.6. apakšpunktā noteiktais pilnvarojums (noteikumu projekta 2. punkts).  Kārtība, kādā piemērojama neto sistēma, noteikta spēkā esošo MK noteikumu Nr. 50 III. nodaļā “Elektroenerģijas neto norēķinu sistēma”, kas attiecīgi atbilst spēkā esošajam Elektroenerģijas tirgus likuma 30.1 panta ceturtās daļas pilnvarojumam. MK noteikumu Nr. 50 13. punkts precizēts atbilstoši likuma deleģējumam, nosakot, kad piemēro neto norēķinu sistēmu, t.i. – sākot ar nākamo dienu no brīža, kad sadales sistēmas operators izdevis atļauju mikroģeneratora pieslēgšanai paralēlam darbam ar sadales sistēmu attiecīgajā objektā (Sadales sistēmas operators, atbilstoši Sabiedrisko pakalpojumu regulēšanas komisijas padomes 2018. gada 27. marta lēmuma Nr. 1/7 “Sistēmas pieslēguma noteikumi elektroenerģijas sistēmas dalībniekiem” 32. punktam, kas nosaka, sistēmas operators pārbauda sistēmas lietotāja mikroģeneratora uzstādīšanas atbilstību sistēmas operatora izsniegtajiem tehniskajiem noteikumiem, pieslēdzot mikroģeneratoru sistēmai pārliecinās par uzstādīto elektroenerģijas ražošanas iekārtu un tās iestatījumu atbilstību un saskaņā ar 4. punkta nosacījumiem sistēmas lietotāja iesniegtajā pieteikumā mikroģeneratora pieslēgšanai norādītās informācijas atbilstību, t.sk. par elektroenerģijas ražošanai izmantoto energoresursu veidu. Noteikumu projekta 25. punkts paredz papildināt MK noteikumus Nr. 50 ar 100.1 punktu, kas paredz sistēmas operatoram tiesības veikt lietotāja objektā uzstādītās elektroenerģijas ražošanas iekārtas apskati un elektroenerģijas ražošanas iekārtas tīkla aizsardzības iestatījumu atbilstības pārbaudi tās ekspluatācijas laikā. Sabiedrisko pakalpojumu regulēšanas komisijas padomes 2013. gada 26. jūnija lēmums Nr. 1/4 “Tīkla kodekss elektroenerģijas nozarē” 4.15. apakšpunkts nosaka pienākumu sistēmas dalībniekam rakstveidā informēt sistēmas operatoru par elektroiekārtas modifikāciju. Attiecīgi tiek nodrošināts, ka tādējādi tiek pārbaudīti visi neto sistēmas parametri).  Ņemot vērā, ka saskaņā ar Elektroenerģijas tirgus likuma 30.1 panta ceturtajā daļā Ministru kabinetam doto pilnvarojumu noteikt kārtību, kādā piemērojama elektroenerģijas neto norēķinu sistēma, nav dots pilnvarojums sadales sistēmas operatoram noteikt savus vienotus nosacījumus elektroenerģijas neto norēķinu sistēmas piemērošanai, svītrots MK noteikumu Nr. 50 14. punkts (noteikumu projekta 10. punkts). Tāpat tiek noteikts, ka gadījumā, ja lietotājs vienojas ar elektroenerģijas tirgotāju par saražotās elektroenerģijas tirdzniecību, neto sistēmas piemērošana tiek pārtraukta pēc elektroenerģijas tirgotāja sniegtās informācijas par noslēgto vienošanos (noteikumu projekta 16. punkts). Ņemot vērā, ka, pārtraucot neto sistēmas piemērošanu, zūd pamats veikt patērētā un saražotā elektroenerģijas apjoma aprēķinu (netēšanu) nākamo norēķinu periodu ietvaros, lietotāja uzkrāto saražotās elektroenerģijas apjomu vairs nav iespējams ņemt vērā tajā brīdī, kad stājas spēkā komerciālās vienošanās nosacījumi par saražotās elektroenerģijas pārdošanu – elektroenerģijas tirgotājam tiek nodoti aktuālie dati par sistēmas operatora elektrotīklā nodotās un no elektrotīkla saņemtās elektroenerģijas apjomu attiecīgajā objektā. Lai nerastos konfliktsituācijas un sistēmas lietotāji jau savlaicīgi būtu informēti, ka pēc komerciālās vienošanās noslēgšanas ar elektroenerģijas tirgotāju par saražotās elektroenerģijas tirdzniecību uzkrātais saražotās elektroenerģijas apjoms vairs nebūs izmantojams, MK noteikumi Nr. 50 papildināti ar 18.1 punktu (noteikumu projekta 15. punkts). Savukārt, veicot lietotāja maiņu objektā, elektroenerģijas tirgotājs veido jaunas līgumattiecības ar jauno lietotāju, attiecīgi nebūtu ņemami vērā iepriekšējā lietotāja norēķinu nosacījumi un elektroenerģijas lietošanas paradumu sekas. Jaunajam lietotājam automātiski tiks piemērota neto sistēma, ja objektā izpildīsies visi neto sistēmas piemērošanas nosacījumi, tomēr neto uzskaite sāksies no jauna (noteikumu projekta 15. punkts).  Šobrīd MK noteikumu Nr. 50 16. punkts dod sistēmas operatoram tiesības veikt tikai to elektroenerģijas ražošanas iekārtu iestatījumu pārbaudi, kas uzstādīti mājsaimniecības lietotāja objektā, kuros norēķinos par saražoto un patērēto elektroenerģiju tiek piemērota neto sistēma. Pēc būtības nav pareizi, ka pārbaudes iespējamība tiek sasaistīta ar norēķinu sistēmu objektā, jo operatoram šādai iespējai jābūt arī attiecībā uz citām elektroenerģijas ražošanas iekārtām, neatkarīgi no norēķinu veida. Attiecīgi noteikumu projekts paredz svītrot MK noteikumu Nr. 50 16. punktu (noteikumu projekta 12. punkts) un papildināt MK noteikumus Nr. 50 ar jaunu 100.1 punktu (noteikumu projekta 25. punkts). Papildus šādu grozījumu nepieciešamība pamatota ar to, ka šādai operatora tiesībai veikt tīkla aizsardzības iestatījumu atbilstības pārbaudi jābūt attiecināmai uz visa veida elektroenerģijas ražošanas iekārtām, jo tas izriet arī no Komisijas 2016. gada 14. aprīļa Regulas (ES) 2016/631, ar ko izveido tīkla kodeksu par ģeneratoriem piemērojamajām tīkla pieslēguma prasībām (turpmāk – Regula 2016/631), 41. panta 1. punkta prasībām. Regula 2016/631 pēc būtības nosaka tehniskās prasības, t.sk. aizsardzības iestatījumu būtiskās prasības, lai nodrošinātu to, ka visa veida elektroenerģijas ražošanas iekārtas palīdz nodrošināt elektrosistēmas stabila darbības režīma saglabāšanu un pēc iespējas sekmīgāku atjaunošanu.  Jau kopš 2016. gada maksa par sadales sistēmas pakalpojumiem tiek aprēķināta, ņemot vērā gan sistēmas lietotāja elektroenerģijas patēriņu, gan sistēmas pieslēguma tehniskos parametrus (ievadaizsardzības aparāta strāvas lielums zemsprieguma pieslēgumiem, atļautā slodze vidsprieguma pieslēgumiem), uz kā pamata tiek aprēķināta sadales sistēmas pakalpojumu fiksētā komponente. Turklāt objektā, kurā tiek ražota elektroenerģija pašpatēriņa vajadzībām, patērētais elektroenerģijas apjoms nav vienāds ar no sistēmas piegādāto elektroenerģijas apjomu. Attiecīgi precizēts MK noteikumu Nr. 50 17. un 26. punkts (noteikumu projekta 13. un 17. punkts).  **Atbrīvojums no maksājumiem par obligātā iepirkuma elektroenerģijas komponentes daļu neto sistēmas ietvaros**  Neto sistēmu šobrīd piemēro tikai norēķiniem par mājsaimniecības lietotāja patērēto elektroenerģiju, bet nepiemēro norēķiniem par saņemtajiem pārvades un sadales sistēmas pakalpojumiem vai citiem normatīvajos aktos noteiktajiem maksājumiem. Noteikumu projektā ietvertie grozījumi paredz noteikt, ka mājsaimniecības, kas piedalās neto sistēmā, būtu atbrīvojamas no tiem maksājumiem, kas attiecas uz obligātā iepirkuma elektroenerģijas komponentes izmaksām (mainīgo daļu) par pašu saražotās elektroenerģijas apjomu, vienlaikus saglabājot pienākumu norēķināties par izmaksām par uzstādīto elektrisko jaudu (obligātā iepirkuma jaudas komponenti) (noteikumu projekta 13. punkts). Tādējādi tiks nodrošināts samērīguma princips, ka obligātā iepirkuma elektroenerģijas komponente tiek maksāta tikai par pozitīvu neto patēriņu, tas ir, par no elektrotīkla saņemtās elektroenerģijas un elektrotīklā nodotās elektroenerģijas apjoma pozitīvu starpību. Attiecīgi, lai nodrošinātu vienotu izpratni par noteikumu projekta 13. punktā izteiktajā MK noteikumu Nr. 50 17. punktā lietotajiem terminiem (obligātā iepirkuma elektroenerģijas komponente un obligātā iepirkuma jaudas komponente), nepieciešams atbilstoši precizēt MK noteikumu Nr. 50 2.17. apakšpunktu, kā arī papildināt MK noteikumus Nr. 50 ar jaunu punktu, precizējot obligātā iepirkuma komponenšu definīciju (noteikumu projekta 7. un 8. punkts), t.sk. iekļaujot obligātā iepirkuma jaudas komponentes definīciju, ievērojot Sabiedrisko pakalpojumu regulēšanas komisijas padomes 2017. gada 14. septembra lēmumā Nr.[1/24](http://eur-lex.europa.eu/eli/dec/191/24/oj/?locale=LV) “Obligātā iepirkuma un jaudas komponenšu aprēķināšanas metodika” noteikto.  Vienlaikus noteikumu projekts paredz tehniski precizēt MK noteikumu Nr. 50 2.8. apakšpunktu (noteikumu projekta 5. punkts), 27. punktu (noteikumu projekta 18. punkts), 36. punktu (noteikumu projekta 19. punkts) un 84. punktu (noteikumu projekta 21. punkts), nodrošinot vienotu pieeju attiecībā uz noteikumos lietotajiem terminiem.  **Datu platforma**  Gatavojoties elektroenerģijas tirgus atvēršanai 2015.gadā, AS “Sadales tīkls” izstrādāja datu platformu – informācijas tehnoloģiju sistēmu, kuras mērķis ir nodrošināt centralizētu un standartizētu elektroenerģijas tirgus datu apmaiņu un uzglabāšanu starp tirgus dalībniekiem un elektroenerģijas sistēmas operatoriem. To izmanto jau kopš 2013.gada, nodrošinot centralizētu, automatizētu informācijas apmaiņu starp AS “Sadales tīkls” un citiem elektroenerģijas tirgus dalībniekiem – elektroenerģijas tirgotājiem un 99% Latvijas elektroenerģijas lietotājiem. Gada laikā AS “Sadales tīkls”, izmantojot centralizētu datu apmaiņas platformu, automātiski apkalpo vidēji 11 miljonus informācijas pieprasījumus tirgus darbību nodrošināšanai. 2020.gada 15.februārī stājās spēkā grozījumi Elektroenerģijas tirgus likumā, kas AS “Sadales tīkls” datu platformas darbībai sniedza tiesisko regulējumu nacionālā līmenī. Atbilstoši Elektroenerģijas tirgus likuma deleģējumam, ar noteikumu projektu tiks pilnveidots jau darbojošās datu apmaiņas platformas darbības tiesiskais regulējums, nosakot minimālo datu platformā iesniedzamo un uzturamo elektroenerģijas tirgus datu apjomu un struktūru, un datu uzglabāšanas ilgumu. Tāpat noteikumu projektā tiek noteikti datu platformas turētāja (AS “Sadales tīkls”), kā arī tirgus dalībnieku pienākumi un tiesības.  Tādējādi ar noteikumu projektu tiks nodrošināts centralizēts, vienotam standartam atbilstošs, drošs un pārskatāms informācijas apmaiņas risinājums pretstatā decentralizētai informācijas apmaiņai.  Centralizēta datu apmaiņa ļaus līdz minimumam samazināt veicamās manuālās darbības informācijas pieprasījumu apstrādē, samazinot kopējās datu apstrādes un apmaiņas izmaksas.  **Sadales sistēmas operatora pienākums informēt lietotājus par tirgotāja maksājumu kavēšanos**  Spēkā esošais normatīvais regulējums nav pietiekams lietotāju interešu aizstāvībai situācijās, kad elektroenerģijas tirgotājs nepilda norēķinu saistības ar sadales sistēmas operatoru.  Ir radušās situācijas, kad elektroenerģijas tirgotāja parādsaistību ar sadales sistēmas operatoru dēļ tiek pārtraukta elektroenerģijas tirdzniecība lietotājiem. Līgumattiecību izbeigšanas iemesls ir neizpildītas parādsaistības pret sadales sistēmas operatoru par sistēmas pakalpojumiem un obligātā iepirkuma komponentēm, kas savukārt rodas lietotāju kavēto maksājumu par elektroenerģijas saņemšanu dēļ. Šādu situāciju rezultātā daļai lietotāju elektroenerģijas piegāde tika nodrošināta pēdējās garantētās piegādes ietvaros. Atbilstoši pašreizējam regulējumam pēdējās garantētās piegādes elektroenerģijas cena lietotājiem tiek aprēķināta elektroenerģijas biržas (AS “Nord Pool”) attiecīgā mēneša cenai pieskaitot pēdējā garantētā piegādātāja noteikto uzcenojumu. Tas nozīmē, ka pēdējās garantētās piegādes cena parasti ir augstāka par vidējo tirgus cenu un nav izdevīga lietotājam.  Tāpat pašlaik spēkā esošais regulējums noteic sistēmas operatora pienākumu informēt lietotājus par tirgotāja maksājuma kavēšanos, tomēr tas nenosaka kārtību un termiņu, kādā sistēmas operatoram ir pienākums informēt lietotājus, lai tiem būtu iespēja savlaicīgi izvēlēties citu elektroenerģijas tirgotāju. Proti, var rasties situācija, ka sistēmas operators lietotājus informē pēc esošā mēneša 15.datuma un tā paša mēneša beigās izbeidz sistēmas lietošanas līgumu ar elektroenerģijas tirgotāju. Tas savukārt nozīmē, ka lietotāji vienu mēnesi (līdz nākamā mēneša 1.datumam) ir spiesti saņemt elektroenerģiju pēdējās garantētās piegādes ietvaros (par augstāku elektroenerģijas tarifu).  Spēkā esošais elektroenerģijas piegādi reglamentējošais normatīvais regulējums skaidri nenosaka arī elektroenerģijas tirgotāja rīcību gadījumā, ja elektroenerģijas tirgotāja saistību neizpildes gadījumā sistēmas operators vienpusēji izbeidz līgumattiecības.  Ņemot vērā iepriekš minēto, noteikumu projekts paredz to, ka sistēmas operatoram trīs darba dienu laikā no dienas, kad tirgotājam ir pieprasītas finanšu garantijas, ir jāinformē lietotājus, kam ar konkrēto tirgotāju ir spēkā esošs līgums, par tirgotāja maksājuma kavēšanos. Tāpat sistēmas operators lietotājiem norāda datumu, kad tas tirgotājam ir prasījis finanšu garantijas, pamatojoties uz tiesībām izbeigt ar tirgotāju noslēgto sistēmas lietošanas līgumu, kā arī vērš uzmanību, ka līguma pārtraukšanas gadījumā elektroenerģiju saņems pēdējās garantētās piegādes ietvaros.  Vienlaikus noteikumu projekts paredz, ka ja ar tirgotāju tiek pārtraukts sistēmas pakalpojumu līgums, sistēmas operatoram tiek dotas tiesības par attiecīgo norēķinu periodu, kurā tiek izbeigts līgums, izrakstīt sistēmas pakalpojumu rēķinu tieši lietotājam, ja iepriekš lietotājs bija deleģējis tirgotājam pienākumu lietotāja vārdā norēķināties ar sistēmas operatoru, tādejādi samazinot sistēmas operatora iespējamos zaudējumus.  Līdz ar to, noteikumu projekts tiek papildināts ar 1171.punktu, vienlaikus precizējot arī MK noteikumu Nr. 50 117. punktu, kas paredz lietotājam nosūtāmās informācijas saturā ietvert informāciju par iespējamajām sekām sistēmas lietošanas līguma pārtraukšanas gadījumā, kad tirgotājs nav izpildījis saistības pret sistēmas operatoru.  **Kompensācijas mehānisma ieviešana sadales sistēmas darbības pārtraukuma gadījumā**  Noteikumu projektā iekļauti grozījumi ar mērķi pilnveidot elektroenerģijas tirgus regulējumu, ieviešot stimulējošu mehānismu elektroenerģijas sistēmas pakalpojuma kvalitātes paaugstināšanai. Elektroenerģijas sadales sistēmas operatoriem, kura sadales tīkliem pieslēgti vairāk par simt tūkstošiem lietotāju, tiks noteikts pienākums piemērot kompensāciju sadales sistēmas lietotājam par objektā nesaņemto sistēmas pakalpojumu, ja elektroenerģijas piegādes neplānots pārtraukums pārsniedz 24 stundas.  Būtiski, ka šādas regulējuma izmaiņas ļaus uzlabot Latvijas pozīciju Pasaules bankas veidotajā *Doing Business* reitinga sadaļā *Getting Electricity* orientējoši par 21 vietu un rangā sasniegt 40.vietu, apsteidzot Igauniju un pietuvojoties Lietuvas pozīcijai, tādējādi uzlabojot uzņēmējdarbības uzsākšanas nosacījumus un vidi.  Ar grozījumiem jauna 2.7.1 punkta veidā tiek definēts termins “elektroenerģijas piegādes neplānots pārtraukums”. Termins “elektroapgādes pārtraukums” saskaņā ar standartu LVS EN 50160 *Publisko elektroapgādes tīklu sprieguma raksturlielumi* ir elektroietaises darbības režīms, kurā spriegums uz sistēmas operatora un sistēmas lietotāja elektroietaišu piederības robežas visās fāzēs ir zemāks par 5% no elektrotīkla nominālā sprieguma vai līgumsprieguma, ja tas atšķiras no elektrotīkla nominālā sprieguma. Tomēr jāņem vērā, ka par elektroenerģijas piegādes neplānotu pārtraukumu nevar tikt uzskatīti elektroietaises atslēgšanas gadījumi jeb sistēmas operatora apzināti īstenots elektroapgādes pārtraukums sistēmas lietotāja objektam, ko īsteno pēc elektroenerģijas tirgus dalībnieka pieprasījuma, sistēmas dalībnieka pieprasījuma vai gadījumos, ja sistēmas lietotājs pārkāpj normatīvā akta par elektroenerģijas tirdzniecību un lietošanu nosacījumus vai sistēmas pakalpojumu līguma nosacījumus, kā arī ja tas nepieciešams elektroenerģijas sistēmas stabila darbības režīma nodrošināšanai, tāpēc definīcija “elektroenerģijas piegādes neplānots pārtraukums” ir atsevišķi izdalīta no elektroenerģijas pārtraukumam atbilstošajiem gadījumiem  Precizējums īpaši svarīgs ieviešot finansiāli stimulējošu mehānismu sadales sistēmas sistēmas operatoriem elektroenerģijas piegādes neplānoto pārtraukumu ilguma samazināšanai.  MK noteikumu Nr. 50 73.punkts nosaka gadījumus, kuros sistēmas operatoram dotas tiesības bez brīdinājuma atslēgt lietotāja elektroietaisi. Esošajā redakcijā punkts neietver gadījumus, kad atslēgšana veicama elektroenerģijas sistēmas stabila darbības režīma saglabāšanai vai atjaunošanai gadījumos, kas nav saistīti ar elektrotīklu bojājumiem vai avārijas seku likvidāciju. Pamatojoties uz Komisijas 2017.gada 24.novembra regulas (ES) 2017/2196, ar ko izveido tīkla kodeksu par ārkārtas un atjaunošanas stāvokli elektrosistēmā (turpmāk – Regula 2017/2196), elektroenerģijas pārvades sistēmas operators ir izstrādājis Latvijas elektroenerģijas sistēmas aizsardzības un atjaunošanas plānus, kuros kā viens no pasākumiem paredzēts pieprasījuma (slodzes) manuālā atslēgšana, kas veicama nekavējoties pēc pārvades sistēmas operatora pieprasījuma, tāpēc lietotāju informēšana nav tehniski iespējama. Situācija pielīdzināma Enerģētiskās krīzes situācijai, tomēr tā nav izsludināta, jo sistēmas stabilas darbības apdraudējums radies pēkšņu, iepriekš neparedzamu apstākļu dēļ. Lai Regulas 2017/2196 prasībām pielāgotu MK noteikumu Nr. 50 regulējumu, 73.punkts tiek papildināts ar jaunu 73.3. apakšpunktu, kas nosaka tiesības atslēgt sistēmas lietotāja elektroietaisi (pārtraukt elektroenerģijas piegādi objektā) bez brīdinājuma arī gadījumā, ja atslēgšana tiek veikta saskaņā ar elektroenerģijas sistēmas aizsardzības plānu vai atjaunošanas plānu elektroenerģijas sistēmas stabila darbības režīma nodrošināšanai.  Šis gadījums nav uzskatāms par elektroenerģijas piegādes neplānotu pārtraukumu, par kuru sadales sistēmas lietotājam būtu nosakāma kompensācija, jo atslēgšana tiek veikta, lai novērstu pilnīgu elektroenerģijas sistēmas nodzisumu un pēc iespējas saglabātu valsts stratēģisko objektu elektroapgādi.  Jau šobrīd MK noteikumu Nr. 50 90. punkts nosaka to, ka sistēmas operatoram nepārtraukti jānodrošina lietotājam sistēmas pakalpojumus, izņemot tos gadījumus, kuros MK noteikumos Nr. 50 noteiktā kārtībā operatoram atļauts īstenot lietotāju elektroietaises atslēgšanu. Sistēmas aizsardzības un atjaunošanas plānu izpilde nebeidzas ar lietotāju atslēgšanu, tie paredz arī sistēmas normāla darba režīma atjaunošanu - sistēmas pakalpojuma atjaunošanu visiem sistēmas lietotājiem. MK noteikumu Nr. 50 73. punkts nosaka gadījumus, kad operators drīkst bez brīdinājuma atslēgt lietotāja elektroietaisi, tāpēc ir būtiski papildināt punktu ar jaunu 73.3 apakšpunktu, jo pārvades sistēmas operatora izstrādātajā aizsardzības plānā un atjaunošanas plānā elektroenerģijas sistēmas stabila darbības režīma nodrošināšanai noteikto pasākumu īstenošana ir jāveic nekavējoties un tehniski nav iespējama lietotāju informēšana par šādu atslēgšanu. Precizējums nepieciešams, lai sistēmas aizsardzības un atjaunošanas plānos ietvertās procedūras būtu saskaņotas ar esošā regulējumā paredzēto procedūru atslēgšanas īstenošanai. Sistēmas atjaunošanas plāna mērķis ir “noteikt pasākumus, kādi jāveic reāllaikā, lai nodrošinātu elektrosistēmas atgriešanu normālā stāvoklī pēc tās atrašanās nodzisuma stāvoklī”. Abu plānu mērķis pēc būtības ir vērsts uz to, lai pēc iespējas tiktu saglabāta sistēmas darbība un pēc iespējas sekmīgāk būtu atjaunojams sistēmas normāls darba režīms, attiecīgi- sistēmas pakalpojums lietotājiem. Abus plānus pārvades sistēmas operators izstrādā apspriežoties ar sadales sistēmas operatoriem un Sabiedrisko pakalpojumu regulēšanas komisiju. Sadales sistēmas operators, īstenojot šos plānus, izpilda pārvades sistēmas operatora dispečeru dienesta rīkojumus gan attiecībā uz elektroietaišu atslēgšanu, gan atpakaļieslēgšanu, atjaunojot sistēmas normālu darba režīmu.  Noteikumu projektā grozījumi 93.punktā ietver redakcionālus grozījumus, ņemot vērā 2.7.1 punktā noteikto definīciju un ieviešot to noteikumu projekta tekstā, ievērojot konsekvenci terminoloģijā.  Jauns noteikumu projekta 93.1. punkts paredz, ka sistēmas operatoram, kura tīkliem pieslēgti vairāk par simt tūkstošiem lietotāju, elektroenerģijas piegādes neplānots pārtraukums jānovērš pēc iespējas īsākā laikā, un gadījumā, ja elektroenerģijas piegādes neplānota pārtraukuma ilgums pārsniedz 24 stundas, jāpiemēro kompensācija lietotājam par objektā nesaņemto elektroenerģijas sistēmas pakalpojumu. Par elektroenerģijas piegādes neplānota pārtraukuma ilgumu uzskatāms laika posms, kas sākas ar brīdi, kad sistēmas operators uzzina par objekta elektroapgādes pārtraukumu un reģistrē to, un beidzas, kad tiek atjaunota elektroenerģijas piegāde objektam. 2019.gadā elektroenerģijas piegādes neplānots pārtraukums pārsniedza 24 stundas 699 sadales sistēmai pieslēgtos objektos, no tiem tikai vienā gadījumā pārtraukums bija reģistrēts normālu ārējo apstākļu laikā, pārējos gadījumos traucējumus radīja stihiski laika apstākļi, izraisot masveida bojājumu situāciju sadales elektrotīklā.  Kompensāciju par elektroenerģijas piegādes neplānotu pārtraukumu piemēro gadījumos, kad ilgstošs elektroapgādes pārtraukums iestājies sistēmas normālos darba apstākļos un to izraisījis sistēmas operatora elektroietaišu bojājums vai atteice. Sistēmas normālos apstākļos sistēmas operatoram ir jābūt pietiekamam remontpersonāla, materiālu krājumu un tehniskajam resursam, lai elektroapgādi atjaunotu 24 stundu laikā, tomēr šis ilgums var tikt pārsniegts tehniski sarežģītos kabeļu elektrotīkla bojājumu gadījumos (vienlaicīgi vairāki bojājumi) vai tehnoloģiski nozīmīgu iekārtu (nestandarta vidsprieguma slēgiekārtu) bojājumu gadījumos, kam nav pieejamas tūlītējas rezerves vai tās nomaiņu tehnoloģiski nevar īstenot diennakts laikā. Tāpat uz kompensācijas piemērošanu attiecināmi gadījumi, kad vienlaicīgi ir bijis tehnoloģisks bojājums pārvades sistēmas elektrotīklā un sadales sistēmas elektrotīklā, kā rezultātā bojājumu vietas atrašanu un novēršanu sadales sistēmas elektrotīklā var uzsākt tikai pēc bojājumu novēršanas pārvades sistēmas elektrotīklā. Šāda veida ilgstošu elektroenerģijas piegādes neplānotu pārtraukumu cēlonis visbiežāk ir iekārtu un materiālu ražošanas procesā pieļautās kļūdas vai to montāžas laikā pieļautas kļūdas. Sadales sistēmas operatora AS “Sadales tīkls” pieredzē ir bijuši gadījumi, kad kabeļa pievienojuma montāžas tehnoloģijas neievērošana vēlākā ekspluatācijas procesā izraisījusi sadales punkta slēgiekārtas un citu kabeļu pievienojumu degšanu, izraisot ilgstošu elektroenerģijas piegādes neplānotu pārtraukumu lietotājiem.  Šādu ilgstošu (virs 24 stundu) elektroenerģijas piegādes neplānotu pārtraukumu gadījumā kompensācijas faktiskais lielums vienā norēķinu periodā (kalendārajā mēnesī) atkarībā no objekta sistēmas pieslēguma tehniskajiem parametriem aplēšams robežās no 1.49-30855.00 EUR, kas atbilst sadales sistēmas pakalpojumu tarifa maksai par pieslēguma nodrošināšanu jeb fiksētajai komponentei, tādējādi konkrētajā norēķinu periodā samazinot lietotāja rēķina maksu par elektroenerģiju. Kompensācijas piemērošanas gadījumā, tā tiek finansēta no AS “Sadales tīkls” peļņas, tādā veidā neatstājot ietekmi uz valsts budžetu vai sadales sistēmas pakalpojuma tarifu.  Kopš 2016.gada tikusi īstenota AS “Sadales tīkls” iekšējās efektivitātes paaugstināšanas programma, optimizējot bāzu skaitu, personāla resursus un organizējot atbilstoša tehnikas parka attīstību. Atbilstoši jau īstenotajiem pasākumiem un vēl tuvāko piecu gadu perspektīvā plānotajiem efektivitātes paaugstināšanas pasākumiem 2019.gadā tika izstrādāts un apstiprināts AS “Sadales tīkls” elektroenerģijas sadales sistēmas pakalpojumu tarifs.  Attiecībā uz kompensācijas mehānismu tuvākajā nākotnē jāplāno uzlabot sadales sistēmas operatoram noteiktās kvalitātes prasības, ņemot vērā sadales sistēmas operatora iespējas pārskatīt un pielāgot bojājumu novēršanas procesu remontpersonāla apjomu un izvietojumu. Šādu mērķi noteic pieaugoša digitalizācija un dekarbonizācija, kur elektroenerģijas piegādes stabilitātei ir kritiska nozīme. Vienlaikus jāņem vērā lietotāju intereses pakalpojumu saņemt par ekonomiski pamatotiem tarifiem, tāpēc pārejai uz augstākām pakalpojuma kvalitātes prasībām būtu jānotiek pakāpeniski, ievērojot sabalansētu investīciju politiku.  Ar grozījumiem MK noteikumu Nr. 50 94.punktā tiek precizēti izņēmuma gadījumi, kuru iestāšanā gadījumā sistēmas operators nepiemēro kompensāciju par elektroenerģijas piegādes neplānoto pārtraukumu pieļaujamā ilguma pārsniegšanu. Punktā minētie apstākļi raksturo situācijas, kurās pastāv objektīvi apstākļi vai nepārvarama vara, kuru dēļ sistēmas operators nevar novērst elektroapgādes pārtraukumus MK noteikumos Nr. 50 paredzētajā laikā. Par šādiem apstākļiem visbiežāk uzskatāmi stipras snigšanas, sala, plūdu vai stipra vēja apstākļi, par kuriem valstī (vai attiecīgā valsts reģionā) izsludināts vismaz dzeltenais brīdinājums. Punkts pēc būtības ir papildināts ar 94.4 un 94.5 apakšpunktu, kas saistīti ar sistēmas lietotāju atslēgumiem sistēmas stabila darbības režīma apdraudējuma gadījumos un dažādām krīzes situācijām, kurās elektroapgādes pārtraukumu īstenošanu pieprasa trešās puses (PSO, valsts drošības iestādes, VUGD). |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Attiecībā uz neto sistēmas grozījumiem, mērķgrupas ir mājsaimniecības lietotājs, kura objektā ir tiesības norēķinos par tajā saražoto un patērēto elektroenerģiju piemērot neto sistēmu, sadales sistēmas operators, elektroenerģijas tirgotājs.  Attiecībā uz datu platformas tiesisko regulējumu un grozījumiem saistībā ar tirgotāja maksājumu kavēšanos, mērķgrupas ir visi elektroenerģijas sistēmas un elektroenerģijas tirgus dalībnieki. |
| 2. | Tiesiskā regulējuma ietekme uz tautsaimniecību un administratīvo slogu | Neto sistēmas galvenais uzdevums ir no atjaunojamiem energoresursiem (turpmāk – AER) iegūtas elektroenerģijas pašpatēriņa veicināšana, kas sekojoši var stiprināt sabiedrības ekonomisko neatkarību, no AER iegūtas enerģijas lietderības atzīšanu vietējā mērogā un papildu devumu AER un klimata mērķu sasniegšanā. Latvijā ir vērojama zema pašpatērētāju un attiecīgi neto sistēmas dalībnieku skaita palielināšanās intensitāte, kas skaidrojams ar ierobežotajām pašpatērētāju un neto sistēmas dalībnieku priekšrocībām salīdzinājumā ar elektroenerģijas galalietotājiem, kas elektroenerģiju paši neražo. Ņemot vērā minēto, noteikumu projektā ietvertais tiesiskais regulējums, kas paredz mājsaimniecībām, kas piedalās neto sistēmā, obligātā iepirkuma komponentes mainīgo daļu maksāt tikai par pozitīvu neto patēriņu, veicinās elektroenerģijas pašpatēriņu un neto sistēmas dalībnieku skaita palielināšanās intensitāti. Tādējādi tiesiskajam regulējumam prognozējama pozitīva ietekme uz tautsaimniecību. Kā arī tiesiskais regulējums, nosakot, ka mājsaimniecības objektiem, kuros izpildās neto sistēmas piemērošanas kritēriji, neto sistēma tiek piemērota pēc noklusējuma, samazina administratīvo slogu neto sistēmas lietotājiem.  Esošās datu apmaiņas platformas izmantošana neradīs papildus izmaksas tirgus dalībniekiem.  Vienotās datu platformas ieviešana sniedz priekšrocības visiem tirgus dalībniekiem:  • sadales sistēmas operatoriem ļauj automatizēt tirgus ziņojumu un informācijas pieprasījumu apstrādi,  • elektroenerģijas tirgotājiem nodrošina vienotu informācijas apmaiņas standartu sadarbībai ar visiem sadales sistēmas operatoriem,  • pārvades sistēmas operatoram nodrošina standartizētus datus no visiem sadales sistēmas operatoriem, ļaujot automatizēt elektroenerģijas balansēšanas aprēķinus,  • sistēmas lietotājiem (klientiem) ļauj vienkopus WEB portālā saņemt elektroenerģijas patēriņa pārskatu, piekļuvi pamatdatiem, organizēt datu pārvaldību portālā.  Nepieciešamie grozījumi, kas paredz galalietotāju savlaicīgu informēšanu gadījumos, kad tirgotājs nepilda norēķinu saistības ar sadales sistēmas operatoru, nerada administratīvo slogu, bet gan sniedz iespēju galalietotājiem savlaicīgi izvēlēties citu tirgotāju. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1) Ar šo noteikumu projektu Latvija pārņem Eiropas parlamenta un Padomes 2019. gada 5. jūnija Direktīvas (ES) 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES (turpmāk – Direktīva 2019/944) 23. un 24. pantu;  2) Regula 2016/631. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Direktīva 2019/944; Regula 2016/631. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 2016/631 41. panta 1. punkts | Noteikumu projekta 25. punkts | Ieviests pilnībā | Neparedz stingrākas prasības |
| Direktīvas 2019/944 23.panta 1.punkts | Noteikumu projekta 28. punktā ietvertais MK noteikumu Nr. 50 1378.punkts | Pārņemts pilnībā | Neparedz stingrākas prasības |
| Direktīvas 2019/944 23.panta 2.-4.punkts | Noteikumu projekta 28. punktā ietvertais MK noteikumu Nr. 50 1374.1. un 1374.2 apakšpunkts;  Elektroenerģijas tirgus likuma 5.1panta (4) daļa | Pārņemts pilnībā | Neparedz stingrākas prasības |
| Direktīvas 2019/944 23.panta 5.punkts | Noteikumu projekta 28. punktā ietvertais MK noteikumu Nr. 50 1375.2. apakšpunkts;  Elektroenerģijas tirgus likuma 5.1panta (3) daļa | Pārņemts pilnībā | Neparedz stingrākas prasības |
| Direktīvas 2019/944 24.pants | Elektroenerģijas tirgus likuma 5.1pants un noteikumu projekta 28. punktā ietvertais MK noteikumu Nr. 50 137.1 – 137.8 punkts | Pārņemts pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Ar noteikumu projektu tiek ieviestas Direktīvā 2019/944 23. un 24.panta minimālās prasības. Latvijai ir tiesības noteikt stingrākas prasības, bet tas netiek darīts, lai neuzliktu datu platformas lietotājiem nelabvēlīgu slogu. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar | | |
| Cita informācija | Nav | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” (turpmāk – MK noteikumi Nr. 970) 13. un 14. punktu:  1) Paziņojums par līdzdalības iespējām projekta izstrādes procesā 03.02.2020. tika publicēts Ekonomikas ministrijas tīmekļavietnē <https://www.em.gov.lv/lv/Ministrija/sabiedribas_lidzdaliba/diskusiju_dokumenti/>.  2) Paziņojums par līdzdalības iespējām projekta izstrādes procesā 03.02.2020. publicēts Ministru kabineta tīmekļa vietnē <https://www.mk.gov.lv/content/ministru-kabineta-diskusiju-dokumenti>. |
| 2. | Sabiedrības līdzdalība projekta izstrādē | Sabiedrībai tika nodrošināta iespēja iepazīties ar projektu Ekonomikas ministrijas tīmekļa vietnē un Ministru kabineta tīmekļa vietnē un izteikt par to viedokli līdz 17.02.2020.  Ņemot vērā, ka pēc izsludināšanas Valsts sekretāru sanāksmē projektā iekļauti papildu grozījumi, sabiedrības pārstāvjiem tiek nodrošināta iespēja sniegt rakstisku viedokli atbilstoši MK noteikumu Nr. 970 7.4.1 punktam. Paziņojums par līdzdalības iespējām projekta izstrādes procesā 10.03.2020. publicēts Ekonomikas ministrijas tīmekļvietnē, kā arī Ministru kabineta tīmekļvietnē, aicinot iesniegt rakstveida viedokļus par projektu līdz 16.03.2020. |
| 3. | Sabiedrības līdzdalības rezultāti | Par projektu viedokli sniedza Sabiedrisko pakalpojumu regulēšanas komisija un AS “Sadales tīkls”. Priekšlikumi daļēji ņemti vērā.  Pēc atkārtotas paziņojuma par līdzdalības iespējām projekta izstrādes procesā publicēšanas Ekonomikas ministrijas tīmekļvietnē, kā arī Ministru kabineta tīmekļvietnē, aicinot iesniegt rakstveida viedokļus par projektu līdz 16.03.2020, komentāri nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, AS “Sadales tīkls” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Iesniedzējs:

Ekonomikas ministra pienākumu izpildītājs,

Iekšlietu ministrs S.Ģirģens

Vīza:

Valsts sekretāra pienākumu izpildītājs,

valsts sekretāra vietnieks E.Valantis

Mičule, 67013030

[Liga.Micule@em.gov.lv](mailto:Liga.Micule@em.gov.lv)

Karpoviča, 67013192

Inese.Karpovica@em.gov.lv